– RASIST: Waras hus og bil er tagget ned. Noen har skrevet «rasist» på panseret. Foto: Tipser

SISTE: NRK møtte Tor Mikkel Wara da han kom hjem fra jobb ved 16.15-tiden.

– Jeg har ingen kommentar i dag, sier Wara.

– PST kan bekrefte at de har startet etterforskning for trusler mot myndighetspersoner, i samarbeid med Oslo politidistrikt. PST overtar etterforskningen, sier informasjonssjef Martin Bernsen i Politiets sikkerhetstjeneste.

– Det er flere aspekter som gjør at man ser på saken som svært alvorlig, sier Bernsen.

Både husveggen og bilen til Wara er i løpet av natt til torsdag griset til med rød maling og tusj. Etter det NRK får opplyst, er det også andre aspekter rundt hendelsen som gjør at politiet ser svært alvorlig på saken.

Både på Waras bil og på husveggen er det skrevet «rasist» og et hakekors er tegnet på bilen.

En hyssing er ført ned i bilens bensintank.

Verken justisdepartementet eller statsministerens kontor vil kommentere truslene og henviser til PST.

Undersøker sammenheng med Ski

Deler av politihuset i Ski sentrum i Akershus ble sperret av og evakuert i flere timer onsdag formiddag. Årsaken var at det ble funnet en mistenkelig pakke på postmottaket.

På en pressekonferanse torsdag klokken 13.00 opplyste politiet at det ble funnet sprengstoff i pakken.

– Er det sammenheng mellom dette og hendelsen i Ski?

– Det er en ting vi selvsagt undersøker, sier Bernsen.

Justisdepartementet ønsker ikke å kommentere saken rundt Wara.

– Vi kommenterer ikke sikkerhetsmessige spørsmål rundt statsråden, sier kommunikasjonsrådgiver Andreas Lorange i Justisdepartementet til NRK.

Waras hus brukt i teaterstykke

I forrige måned ble det kjent at Black Box Teater hadde filmet huset til personer med tilknytning til Høyre, Frp, Nato og Resett som ble vist fram i forestillingen «Ways of seeing».

Også Waras hjem ble filmet og brukt i forestillingen.

Waras samboer Laila Anita Bertheussen reagerte i en VG-kronikk kraftig på snikfilmingen.

– De filmer stuevinduet og soveromsvinduet, og der inne er jeg. Jeg som aldri har oppsøkt offentlighetens lys, skriver Bertheussen.

Etter det NRK erfarer undersøker PST om noen kan ha latt seg inspirere av Black Box-forestillingen.

Lederen for teateret tar avstand fra handlingene, og sier til NRK at hun håper ingen har latt seg inspirere av forestillingen.

– Tas ikke alvorlig

Waras partikollega og stortingsrepresentant Christian Tybring-Gjedde har selv levd med en trusselsituasjon mot seg og sin familie.

– Jeg synes dette er trist for Wara og hans familie. Tor Mikkel Wara gikk fra en trygg og god jobb i næringslivet og takket ja til å bli justisminister. Det var ikke for å være grisk og grådig og rasistisk at han gjorde det, sier Tybring-Gjedde til NRK.

Han mener motsetningene i samfunnet har blitt kraftigere de siste årene og at trusler mot maktpersoner er et økende problem, men at det ikke tas på alvor.

– De politiske institusjonene møter dette med et stort gjesp i stedet for å virkelig ta tak i det og passe på sine egne. Det synes jeg både Statsministerens kontor og Stortinget burde gjøre, sier Tybring-Gjedde.

Statssekretær ved Statsministerens kontor Rune Alstadsæter skriver i en SMS til NRK:

– Når det gjeldersikkerhet rundt statsråder og andre myndighetspersoner, er det politiet som gjør vurderinger og eventuelt treffer tiltak, skriver Alstadsæter.

Stengte Facebook-vegg

Torsdag ettermiddag ble det kjent at Erna Solberg stenger «gjesteveggen» på Facebook, der folk kan skrive meldinger offentleg på statsministeren si side.

SE VIDEO: Krimkommentator Olav Rønneberg om truslene mot justisministeren Du trenger javascript for å se video. SE VIDEO: Krimkommentator Olav Rønneberg om truslene mot justisministeren

Årsaken er at folk har spredd både truslar og sjikane, skriver hun i et innlegg. Kommentarfeltene vil fremdeles være åpne.

Ifølge Dagsavisen lå en bombetrussel rettet mot Stortinget ute på statsministerens side i lang tid før den ble fjernet.